A. Slafkovský, poslanec: (2001-11-07):
Tento návrh by sa dal otitulkovať, že je to návrh, ktorý zrovnoprávňuje cenné papiere s termínovanými vkladmi. Vychádza sa z toho, že daň z pridanej hodnoty vzniká vtedy, keď sa naozaj nejaká hodnota niekde pridáva, keď niekto niečo spracuje, niečo vyrobí a posunie to ďalej, a nie keď nakladá len s vlastným majetkom, že vlastné peniaze vloží do finančnej inštitúcie, do banky a potom po čase si ich vyberie naspäť. My to dnes v našom ustanovení, v zákonných ustanoveniach máme upravené tak, že sa to považuje za zdaniteľné plnenie pre daň z pridanej hodnoty a je tam určitý koeficient, ktorým sa to prepočítava. Keď majiteľ nakladá s vlastným majetkom a uloží peniaze do štátnych dlhopisov alebo do štátnych pokladničných poukážok, alebo do iných cenných papierov, jemu sa pri výpočte DPH pripočítava hodnota týchto obratov, ktoré urobil, 1 % obratom vo firme. Uvediem k tomu príklad. Ak výrobca topánok predáva topánky za zdaniteľné obdobie v hodnote 100 000 000 korún a má odviesť 23 mil. DPH, štát mu vráti celú DPH, ktorú zaplatil za svoje vstupy (surovina, energie, služby atď.), čo je napríklad 20 mil. korún, a teda on bude musieť odviesť DPH vo výške 3 mil. korún. Ak však medzitým mal nejaké voľné prostriedky a s nimi obchodoval na burze cenných papierov a dočasne investuje povedzme 30 mil. do štátnych dlhopisov na jeden týždeň a túto transakciu zopakuje povedzme desaťkrát, čiže spolu bol tam obrat 300 mil. korún pri pohyboch na cenných papieroch, tak je povinný túto transakciu zahrnúť do svojho výpočtu dane z pridanej hodnoty tak, že z celkového obratu sa mu 1 % z investovania do tých cenných papierov započítava do koeficienta, do jeho menovateľa. A výsledok z toho je, že keď mal 300 mil. obrat krát 1 %, to znamená 3 mil., a jeho koeficient potom bude 100/103, čo vo výpočte je 97 %, to znamená, že mu štát vráti už len 97 % DPH na vstupe, t. j. on bude musieť zaplatiť navyše 90 000 korún, a to len preto, že dočasne neukladal voľné zdroje na termínový vklad alebo termínový účet, ale kúpil a predal štátne dlhopisy. Pritom nikomu neposkytol ani službu, ani nepredal tovar, len sa snažil profesionálnejšie zmanažovať finančné toky v jeho podniku a tak zachovať, zlepšiť svoju ekonomiku. Navrhovaná úprava vylúči zahrnutie tržby z predaja cenných papierov do výpočtu koeficientu. A keďže kvôli takýmto prekážkam podnikatelia len v obmedzenej miere využívajú investovanie do cenných papierov, dosah na štátny rozpočet bude zanedbateľný. Naopak, bude však prospešný pre našu ekonomiku. Teraz mi dovoľte prečítať znenie pozmeňujúceho návrhu, ktorý má tri body. 1. K bodu č. 42. Bod 42 znie: 42. V § 21 ods. 2 sa v prvej vete vypúšťajú slová „pri prevode cenných papierov nadobudnutých na vlastný účet podľa § 29 písm. b) sa z ceny, za ktorú platiteľ cenný papier previedol, započítava do menovateľa pre výpočet koeficient len 1 %“ a bodkočiarka sa nahrádza bodkou. Bod 2. Za bodom č. 43 sa dopĺňa nový bod 44 a ostatné body sa prečíslujú, pričom nový bod 44 znie: 44. V § 21 ods. 2 písm. d) sa bodka nahrádza čiarkou a bod 3 za bodom č. 44 sa dopĺňa ďalší bod č. 45 a ostatné body sa prečíslujú. Bod č. 45 znie: V § 21 ods. 2 sa dopĺňa písm. e), ktoré znie: „e) prevod cenných papierov nadobudnutých na vlastný účet“. Ďakujem za pozornosť a dovolím si vás požiadať o podporu môjho pozmeňujúceho návrhu. Ďakujem, skončil som.